Pri príležitosti 25. výročia založenia Domova sociálnych služieb pre deti a dospelých v Tvrdošíne bola 28. októbra vo výstavnej miestnosti MsKS Tvrdošín inštalovaná výstava výrobkov a výtvarných prác obyvateľov domova.
DSS začal svoju činnosť 27. októbra 1978 ako prvé účelové zariadenie svojho druhu v rámci bývalého stredoslovenského kraja. V súčasnosti má 150 obyvateľov, o ktorých sa stará 104 zamestnancov. Najmladší obyvateľ domova má 19 , najstarší 56 rokov. Ide o zariadenie pre mužov, odkázaných na celoročnú starostlivosť. Na slávnostnej vernisáži sa okrem pozvaných hostí zúčastnili aj samotní autori prác. Obyvateľom mesta a širokej verejnosti sa naskytla ojedinelá príležitosť obdivovať množstvo výrobkov, výtvarných prác a iných dielok, ktoré obyvatelia DSS dokážu pod vedením vychovávateľov a inštruktorov vytvoriť. Za každým výrobkom je množstvo úsilia, zručnosti a trpezlivosti tvorcu. V porovnaní s poslednou výstavou spred štyroch rokov je expozícia obohatená o prezentáciu tkaných kobercov, výrobkov z dreva a prútia. Vďaka dobrej spolupráci s pracovníkmi MsKS v Tvrdošíne sa podarilo výstavu prác obyvateľov DSS sprístupniť verejnosti do 6. novembra a zároveň tak širokému okoliu pripomenúť výročie vzniku zariadenia.
Mgr. Marta Petruláková